ၽွၼ်းလီ လႄႈ ၽွၼ်းႁၢႆႉ ၵူၼ်းၵိၼ်လဝ်ႈ ထုၵ်ႇလီႁူႉ

တႅမ်ႈ - ၸၢႆးတႆးမၢဝ်း

ၽူႈၸိူဝ်းဢႃႇယုထိုင်သေ မေႃၵိၼ်လဝ်ႈၼၼ်ႉ မီးတိုဝ်ႉတၢင်းတႃႇပဵၼ် တၢင်းပဵၼ်ႁူဝ်ၸႂ် လဵၵ်ႉၵေႇဢေႇမၢင်သေ ၽူႈၸိူဝ်းဢမ်ႇမေႃၵိၼ်လဝ်ႈၶဝ် သေတႃႉ ၵူၺ်းၵႃႈ မီးတိုဝ်ႉတၢင်းတႃႇပဵၼ် တၢင်းပဵၼ်ၶႅၼ်ႇသႃႇ ၼမ်လိူဝ် ၽူႈၸိူဝ်းဢမ်ႇမေႃၵိၼ်လဝ်ႈၶဝ် ယူႇယဝ်ႉ။

ၸွမ်းၼင်ႇ ၵၢၼ်လဵပ်ႈႁဵၼ်း Lancet ၼႄဝႆႉၼၼ်ႉ ၼိုင်ႈဝူင်ႈ(7-ဝၼ်း)လႂ် ၽူႈယိင်းၵေႃႉၵိၼ်လဝ်ႈ ၼမ်ထိုင် 14-ယူႇၼိတ်ႉ(Unit) လႄႈ ၽူႈၸၢႆးၵေႃႉၵိၼ်လဝ်ႈ ၼမ်ထိုင် 21-ယူႇၼိတ်ႉ(Unit) ၶဝ် ၸၢင်ႈမီးတိုဝ်ႉတၢင်း လူႉႁၢႆတၢႆ ၸဝ်ႉၸဝ်ႉၸဵဝ်းၸဵဝ်း ၼႆယဝ်ႉ။

ၼႂ်းၵၢၼ်လဵပ်ႈႁဵၼ်း Lancent ၼၼ်ႉတႄႉ လႆႈလဵပ်ႈႁဵၼ်းပႂ်ႉတူၺ်းႁၼ်တီႈ ၽူႈၸၢႆး လႄႈ ၼၢင်းယိင်း ၸိူဝ်းယူႇၼႂ်းၸိုင်ႈမိူင်း သုၺ်ႇတိၼ်ႇ၊ ၵၼေႇတႃႇ၊ ဢႃႇၵျိၼ်ႇတီးၼႃး၊ ပရႃႇသီးလ်၊ ဢိၼ်ႇတိယ လႄႈ တူႇရၵီႇ ၸဵမ်ၵႂႃႇ 12-ၸိုင်ႈမိူင်း ႁူမ်ႈၵူၼ်း 114,970-ၵေႃႉ၊ ၸိူဝ်းၶဝ်ၼႆႉ ၼိုင်ႈဝူင်ႈလႂ် ၵိၼ်လဝ်ႈၼိုင်ႈပွၵ်ႈ ဢမ်ႇၼၼ် သွင်ပွၵ်ႈ သေယဝ်ႉ ၼိုင်ႈၶမ်ႈလႂ် သမ်ႉၵိၼ်ဝၢၺ်ႇ(Wine) ဢိၼ်းဢွတ်း။

ၼႂ်းၵူၼ်းၸိူဝ်း ၼိုင်ႈသႅၼ်ၵေႃႉပၢႆ ၼၼ်ႉ ၽူႈၶူၼ်ႉၶႂႃႉၶဝ် လႆႈပၵ်းတႃတူၺ်းၸွမ်းမႃး တၢင်းႁိုင်မွၵ်ႈ 3-ပီႊ ၸိူဝ်းၼႆႉသေ လႆႈလဵပ်ႈႁဵၼ်းႁၼ်ဝႃႈ ၸိူဝ်းၶဝ်ၼႆႉ မီးတိုဝ်ႉတၢင်းတႃႇပဵၼ် တၢင်းပဵၼ်ႁူဝ်ၸႂ် လဵၵ်ႉၵေႇဢေႇမၢင်သေ ၽူႈၸိူဝ်းဢမ်ႇမေႃၵိၼ်လဝ်ႈၶဝ် ႁူဝ်ပၢၵ်ႇသၢဝ်းသီႇ (24%)။

ၵူၺ်းၵႃႈ ၽူႈၸိူဝ်းမေႃၵိၼ်လဝ်ႈၼႆႉသမ်ႉ မီးတိုဝ်ႉတၢင်းတႃႇပဵၼ်လႆႈ တၢင်းပဵၼ် ၶႅၼ်ႇသႃႇၼူမ်း၊ ႁူင်းလုၵ်ႈ၊ တပ်း၊ ထူင်ၶဝ်ႈ ၸဵမ်ၵႂႃႇၶႅၼ်ႇသႃႇၸိူဝ်းၼႆႉ ၼမ်လိူဝ်သေ ၽူႈၸိူဝ်းဢမ်ႇမေႃၵိၼ်လဝ်ႈၶဝ် ႁူဝ်ပၢၵ်ႇႁႃႈသိပ်းဢဵတ်း (51%) ယူႇယဝ်ႉ။

လိူဝ်ၼၼ်ႉဢမ်ႇၵႃး ၽူႈၸိူဝ်းမေႃၵိၼ်လဝ်ႈၶဝ်ၼၼ်ႉ ၸၢင်ႈၵႆႉၵႆႉမီး လွင်ႈတုမ်ႉတိူဝ်ႉၸဵပ်းသႅပ်ႇ သႂ်ႇၼိူဝ်တူဝ်ၵဝ်ႇ ၼမ်လိူဝ်သေ ၽူႈၸိူဝ်းဢမ်ႇၵိၼ်လဝ်ႈၶဝ် ႁူဝ်ပၢၵ်ႇသၢဝ်းၵဝ်ႈ (29%)၊ တူဝ်ယၢင်ႇမၼ်းတႄႉ မိူၼ်ၼင်ႇဝႃႈ ၶီႈလိုတ်းလူမ်ႉႁင်းၵူၺ်း ၸႂ်မႆႈၸႂ်ႁၢဝ်ႉသေ ၽိတ်းၽႅၵ်ႇၵူၼ်းတၢင်ႇၵေႃႉ ၸိူဝ်းၼႆယူႇယဝ်ႉ။

ၵမ်းလိုၼ်းသုတ်းတႄႉ ၽူႈၶူၼ်ႉၶႂႃႉၶဝ် မၵ်းမၼ်ႈဝႃႈ ၵိၼ်လဝ်ႈၼႆႉ ဢမ်ႇပၼ်ၽွၼ်းလီ သေၸိူဝ်ႉသေပိူင် တႃႇၶၢဝ်းႁိုင် ၼႆယဝ်ႉ။

ဢိင်တီႈ - Thithtoolwin.com